Úradný vestník L 151 , 30/04/2004 S. 0027 - 0030



Rozhodnutie Komisie z 26. apríla 2004, ktorým sa v zásade uznáva úplnosť dokumentačného súboru údajov predložených na podrobné preskúmanie vzhľadom na možné zaradenie ethaboxamu do prílohy I k smernici Rady 91/414/EHS [oznámené pod číslom K(2004) 1526] (Text s významom pre EHP) (2004/409/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/414/EHS z 15. júla 1991 o dodávaní prípravkov na ochranu rastlín na trh [1], a najmä na jej článok 6 ods. 3, keďže: (1) Smernica 91/414/EHS ustanovuje vypracovanie komunitárneho zoznamu účinných látok, ktoré sú povolené na použitie vo výrobkoch na ochranu rastlín. (2) Spoločnosť LG Life Sciences Ltd. predložila 30. septembra 2003 úradom Spojeného kráľovstva dokumentačný súbor údajov, týkajúci sa účinnej látky ethaboxam, so žiadosťou o jej zaradenie do prílohy I k smernici 91/414/EHS. (3) Úrady Spojeného kráľovstva oznámili Komisii, že z predbežného preskúmania údajov vyplýva, že dokumentácia, týkajúca sa uvedenej aktívnej látky, pravdepodobne spĺňa požiadavky na údaje a informácie stanovené v prílohe II k smernici 91/414/EHS. Predložený dokumentačný súbor údajov taktiež spĺňa požiadavky na údaje a informácie uvedené v prílohe III k smernici 91/414/EHS v súvislosti s jedným výrobkom na ochranu rastlín, ktorý obsahuje predmetnú účinnú látku. V súlade s článkom 6 ods. 2 smernice 91/414/EHS jednotliví žiadatelia následne poskytli tento dokumentačný súbor údajov Komisii a ostatným členským štátom a predložili ho Stálemu výboru pre potravinový reťazec a zdravie zvierat. (4) Týmto rozhodnutím by sa na úrovni spoločenstva malo formálne potvrdiť, že uvedený dokumentačný súbor údajov sa pokladá v zásade za vyhovujúci požiadavkám na údaje a informácie podľa prílohy II a, pre najmenej jeden výrobok na ochranu rastlín, ktorý obsahuje uvedenú aktívnu látku, požiadavkám stanoveným v prílohe III k smernici 91/414/EHS. (5) Toto rozhodnutie by nemalo mať dosah na právo Komisie vyžadovať od žiadateľa predloženie ďalších údajov alebo informácií členskému štátu poverenému ako spravodajca v súvislosti s danou látkou, aby sa tak v dokumentačnom súbore údajov odstránili niektoré nejasnosti. (6) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat, PRIJALA TOTO ROZHODNUTIE: Článok 1 Dokumentačný súbor údajov, týkajúci sa aktívnej látky uvedenej v prílohe k tomuto rozhodnutiu, ktorý bol predložený Komisii a členským štátom s cieľom dosiahnuť ich zaradenie do prílohy I k smernici 91/414/EHS, v zásade spĺňajú požiadavky na údaje a informácie, ktoré sú stanovené v prílohe II k smernici 91/414/EHS. Súbor údajov spĺňa aj požiadavky na údaje a informácie, ktoré sú stanovené v prílohe III k smernici 91/414/EHS vzhľadom na jeden výrobok na ochranu rastlín, ktorý obsahuje uvedenú aktívnu látku, pri zohľadnení navrhovaných použití. Článok 2 Členský štát, poverený predložením správy, zabezpečí podrobné preskúmanie príslušného dokumentačného súboru údajov a čo najskôr, a najneskôr do 30. apríla 2005, predloží Komisii správu o záveroch tohto preskúmania spolu so všetkými odporúčaniami na zaradenie alebo nezaradenie danej účinnej látky do prílohy I k smernici 91/414/ES a o všetkých podmienkach s tým spojených. Článok 3 Toto rozhodnutie je určené členským štátom. V Bruseli 26. apríla 2004 Za Komisiu David Byrne člen Komisie [1] Ú. v. ES L 230, 19.8.1991, s. 1. Smernica naposledy zmenená a doplnená smernicou Komisie 2004/60/ES (Ú. v. EÚ L 120, 24.4.2004, s. 39). -------------------------------------------------- PRÍLOHA ÚČINNÉ LÁTKY, KTORÝCH SA TÝKA TOTO ROZHODNUTIE Č. | Bežný názov, identifikačné číslo CIPAC | Žiadateľ | Dátum žiadosti | Členský štát predkladajúci správu | 1. | Ethaboxam CIPAC – číslo zatiaľ nie je k dispozícii | LG Life Sciences Ltd. | 30. 9. 2003 | UK | --------------------------------------------------